ททท.คาด รายได้การท่องเที่ยว ปี 2566 อยู่ที่ 1.25-2.38 ล้านล้านบาท หวังรัฐบาลจีนเปิดประเทศ
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยถึงภาวะเงินเฟ้อ ที่ทำให้ธนาคารกลางในหลายๆ ประเทศประกาศขึ้นอัตราดอกเบี้ย ขณะที่ประเทศไทยได้รับอานิสงส์ในส่วนของเงินบาทอ่อนค่าจากระดับ 30 บาทต่อดอลลาร์สหรัฐ มาอยู่ที่ระดับ 36-37 บาทต่อดอลลาร์สหรัฐ จึงส่งผลดีต่อการใช้จ่ายท่องเที่ยวในประเทศไทย ทำให้นักท่องเที่ยวมีกำลังซื้อสูงขึ้น และเดินทางเข้ามาเที่ยว หรือพำนักในประเทศไทยนานขึ้น ททท.ตั้งเป้าหมายรายได้การท่องเที่ยว จากทั้งตลาดในประเทศและต่างประเทศ  ในปี 2566 อยู่ที่ประมาณ 1.25-2.38 ล้านล้านบาท หรือคิดเป็นการฟื้นตัวร้อยละ 80 เมื่อเทียบกับรายได้รวมก่อนเกิดวิกฤติโควิด-19 เมื่อปี 2562 อยู่ที่ 3 ล้านล้านบาทอย่างไรก็ตาม ถ้ารัฐบาลจีนอนุญาตให้ชาวจีนออกเที่ยวนอกประเทศได้  ประเทศไทยจะมีโอกาสได้นักท่องเที่ยวต่างชาติมากถึง 30 ล้านคน ส่วนค่าใช้จ่ายเฉลี่ยของนักท่องเที่ยวต่างชาติ มีการคาดการณ์เฉลี่ยต่อคนต่อทริปอยู่ที่ประมาณ 50,000-54,000 บาท ซึ่งลดลงจากไตรมาส 1 ของปี 2565 ที่มีค่าใช้จ่ายเฉลี่ย 77,000 บาท/คน/ทริป ส่งผลต่อกำลังซื้อและการเดินทางของนักท่องเที่ยวในการประหยัดค่าใช้จ่ายเพิ่มขึ้น  ประกอบกับสถานการณ์ความขัดแย้งระหว่าง รัสเซีย-ยูเครน ยังมีการยืดเยื้อมายาวนาน ส่งผลกระทบต่อราคาพลังงานและคาดการณ์ว่าในปี 2566 จะทำให้มีเงินเฟ้อเพิ่มขึ้นอีก